作者:張繼先
標題:沁園春
內容:況有夷途，正透元關，眾所共傳。願萬魔披散，諸塵蕩盡，琴心和雅，天性清圓。未信凡流，可回高步，留戀形聲情更延。真訊息，定如何喚醒，聊證言詮。雖由宿命因緣。達士何曾無慨然。算盡專為妙，閒多樂少，一成瀟灑，永絕憂煎。影照澄潭，聲流虛谷，業火消亡睹瑞蓮。安平泰，看堅完如地，長久如天。